.td_uid_2_605dc1a5ddb26_rand.td-a-rec-img{text-align:left}.td_uid_2_605dc1a5ddb26_rand.td-a-rec-img img{margin:0 auto 0 0} It-tifkira ta' Marija Addolorata li f'Malta tradizzjonalment niċċelebraw b'tant devozzjoni l-ġimgħa ta' qabel il-Ġimgħa l-Kbira, din is-sena għalija personali, inħoss li għandha tifsira differenti ferm minn qatt qabel. Din is-sena Marija "wieqfa ħdejn is-salib ta' Ġesù" (Ġw. 19:25) tfakkarni f'kemm nies waqfu miegħi s-sena l-oħra meta kont għaddej mit-tbatija tat-trattament tal-kanċer. Marija qrib binha Ġesù msallab isir eżempju mill-isbaħ għalina lkoll, eżempju mill-aqwa tal-qalb kbira tas-samaritan it-tajjeb li fi kliem il-Papa Franġisku fl-Enċiklika riċenti tiegħu, Fratelli Tutti jgħid, "waqaf, resaq qrib tiegħu, dewwielu l-ġrieħi b'idejh stess, ħallas minn butu u ħa ħsiebu." (63) Imma l-Papa jkompli jgħid li, "fuq kollox tah ħaġa li f'din id-dinja mgħaġġla l-inqas li għandna: tah mill-ħin tiegħu." (63). Kemm hi sabiħa din li tagħti ftit mill-ħin tiegħek għal xi ħadd li għaddej mill-mard, mis-solitudni jew minn xi forma ta' tbatija. Fil-ministeru pastorali tiegħi rajt wiċċ it-tbatija f'tant persuni morda fosthom tfal u żgħażagħ, ġenituri li tilfu lil binhom jew binthom f'età żgħira, b'mard jew diżgrazzja, żgħażagħ mifnija bil-vizzju tad-droga, fost oħrajn. Quddiem dawn is-sitwazzjonijiet tad-Duluri ta' żmienna dejjem fhimt il-bżonn li nkun qrib ta' dawn in-nies f'dawn il-mumenti diffiċli. Madanakollu, qatt daqs illum ma nista' napprezza li l-isbaħ rigal li tista' tagħti lill-bniedem li qed ibati hu li tagħtih ftit minn ħinek, tagħtih il-preżenza tiegħek u fejn possibbli l-id tal-għajnuna tiegħek. Tbatija doppja Li tkun marid bil-kanċer l-isptar waqt din il-pandemija, għalija kien ifisser tbatija doppja billi l-viżti l-isptar kienu pprojbiti. Dawk li setgħu jkunu qrib tiegħi fiżikament kien limitat ħafna, imma ngħid li dan in-nuqqas għamlu tajjeb għalih l-ispeċjalisti, it-tobba, nersis, il-patrijiet u ħaddiema oħra fis-sala tal-Ħematoloġija. Id-dedikazzjoni, l-attenzjoni u l-imħabba li wrewni kienet xi ħaġa li ma ninsiha qatt. Li tabib, ners jew ħaddiem ieħor jidħol fil-kamra tiegħek b'sempliċiment tbissima jew b'sempliċi mistoqsija jekk għandekx bżonn xi ħaġa, kienet tfisser ħafna għalija. Kont inħosshom jgħiduli, "Aħna qegħdin hawn għalik!" Kemm hi ħaġa sabiħa din li tkun bħal Marija qrib binha li qed ibati. "Ma nistgħux inħallu lil xi ħadd fil-ġenb tal-ħajja" Hawn għalik bħal Marija, kienu wkoll diversi nies li kienu jċempluli biex jaraw kif jien jew sempliċiment jibagħtuli messaġġ. F'qalbi kont ngħid, "Ara dan ftakar fija! Ara din ftakret fija!" Hawn għalik bħal Marija, kienu wkoll qraba, tobba u nersis u nies li jafuni li dejjem kienu hemm għalija f'dak kollu li kelli bżonn. L-istorja ta' Fr Martin Filmat: "Jekk Alla jrid din il-ġlieda nirbaħha" – Fr Martin dwar il-kanċer Hawn għalik bħal Marija, kienu dawk li tul il-marda tiegħi, b'solidarjetà miegħi u ma' nies oħra li minħabba t-trattament tal-kanċer ikollhom bżonn id-demm, għażlu li jmorru jagħtu borża demm. Hawn għalik bħal Marija, kienu wkoll dawk kollha li sostnewni bit-talb tagħhom. Hawn għalik bħal Marija, nistgħu nagħmluhom b'ġesti żgħar ta' solidarjetà, imma li min qed ibati japprezzahom immens. Marija taħt is-salib għalkemm ma setgħet tagħmel xejn, żgur li ma kinitx il-ħall morr tal-indifferenza, imma kienet id-duwa tal-imħabba, tal-kuraġġ, tas-solidarjetà. Jien ukoll illum nixtieq noffri kelma ta' kuraġġ u mħabba lil tant morda u nies oħra li bħalissa għaddejjin minn xi forma ta' tbatija. Illum nista' nifhimkom ftit aktar u bħalma ħafna kienu dawk li talbu għalija, inwegħedkom li jien ukoll ninsab qrib ħafna tagħkom bit-talb tiegħi lill-Mulej bl-interċessjoni ta' ommu Marija. Maria Addolorata kontinwament tistedinna nagħmlu bħalha billi nkunu qrib ta' min qed ibati għax "mhuwiex possibbli li nagħżlu li ngħixu indifferenti quddiem it-tbatija; ma nistgħux inħallu li xi ħadd jibqa' 'fil-ġenb tal-ħajja'. (Fratelli Tutti, 68) Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_605dc1a5ddda4_rand.td-a-rec-img{text-align:left}.td_uid_3_605dc1a5ddda4_rand.td-a-rec-img img{margin:0 auto 0 0}